PATVIRTINTA

Viešosios įstaigos Transporto kompetencijų agentūros direktoriaus

2022 m. vasario 22 d. įsakymu Nr. 14

**VIEŠOSIOS ĮSTAIGOS TRANSPORTO KOMPETENCIJŲ AGENTŪROS**

**CIVILINĖS AVIACIJOS DEPARTAMENTO**

**AVIACIJOS SAUGUMO SKYRIAUS**

**VYRIAUSIOJO SPECIALISTO PAREIGINIAI NUOSTATAI NR. 81**

|  |  |
| --- | --- |
| Darbuotojo vardas, pavardė | 1 lapas iš 4 |
|  |  |

**I SKYRIUS**

**BENDROSIOS NUOSTATOS**

1. Viešosios įstaigos Transporto kompetencijų agentūros (toliau – Įstaiga) Civilinės aviacijos departamento (toliau – CAD) Aviacijos saugumo skyriaus (toliau – Skyrius) vyriausiąjį specialistą (toliau – Vyriausiasis specialistas) skiria į pareigas, sudaro ir nutraukia su juo darbo sutartį Lietuvos Respublikos darbo kodekso nustatyta tvarka Įstaigos direktorius.

2. Vyriausiasis specialistas yra tiesiogiai pavaldus ir atskaitingas Skyriaus vadovui.

3. Vyriausiasis specialistas savo darbe vadovaujasi Lietuvos Respublikos įstatymais, Lietuvos Respublikos tarptautinėmis sutartimis, Europos Sąjungos teisės aktais, Tarptautinės civilinės aviacijos organizacijos (ICAO), Europos saugios oro navigacijos organizacijos (Eurokontrolė) ir kitų tarptautinių organizacijų, prie kurių Lietuvos Respublika yra prisijungusi, teisės aktais, standartais, rekomendacijomis, Lietuvos Respublikos Vyriausybės nutarimais, Lietuvos Respublikos susisiekimo ministro įsakymais, Įstaigos įstatais, Įstaigos direktoriaus įsakymais, Įstaigos darbo tvarkos taisyklėmis, kitais teisės aktais, Skyriaus nuostatais bei šiais pareiginiais nuostatais.

4. Vyriausiasis specialistas turi atitikti šiuos reikalavimus:

4.1. turėti aukštąjį universitetinį arba jam prilygintą išsilavinimą;

4.2. turėti ne mažesnę kaip 2 metų darbo patirtį civilinės aviacijos saugumo srityje, išmanyti esamas galiojančias aviacijos saugumo priemones ir jų taikymą;

4.3. išmanyti ir gebėti taikyti praktiniame darbe:

4.3.1. Lietuvos Respublikos aviacijos įstatymą, Lietuvos Respublikos Vyriausybės nutarimus, tarptautines konvencijas, Europos Sąjungos reglamentus, direktyvas ir kitus teisės aktus, reglamentuojančius oro susisiekimo bei kitą civilinės aviacijos veiklą;

4.3.2. išmanyti dokumentų rengimo, tvarkymo ir apskaitos taisykles, teisės aktų rengimo taisykles,

4.4. sklandžiai dėstyti mintis žodžiu ir raštu;

4.5. mokėti anglų kalbą;

4.6. mokėti dirbti MS Office programiniu paketu;

4.7. turi būti nesusijęs jokiais sutartiniais arba kitokiais įsipareigojimais, įskaitant ir piniginius finansinius, su tikrinamais subjektais;

4.8. turi atitikti teisės aktuose nustatytus išsamaus asmens patikrinimo reikalavimus, taip pat reikalavimus, būtinus išduodant leidimą dirbti ar susipažinti su įslaptinta informacija, žymima slaptumo žyma „Slaptai“.

**II SKYRIUS**

**DARBUOTOJO FUNKCIJOS IR PAREIGOS**

5. Vyriausiasis specialistas vykdo šias funkcijas:

5.1.  pagal savo kompetenciją prižiūri, kad oro uostų, vežėjų ir subjektų vidaus dokumentai atitiktų nacionalinių ir tarptautinių teisės aktų, reglamentuojančių aviacijos saugumą, reikalavimus ir vykdo stebėseną, kaip šie dokumentai įgyvendinami, kad būtų užtikrintas jų veiksmingumas;

5.2. vadovaudamasis Nacionalinės civilinės aviacijos saugumo kokybės kontrolės programoje (toliau – NCASKKP) nustatyta tvarka ir sąlygomis, dalyvauja audito grupių darbe, kad būtų įvertinta oro uostų, vežėjų ir subjektų aviacijos saugumo būklė;

5.3.  nustatyta tvarka vertina, ar oro uostų, vežėjų ir subjektų įsigyjamos saugumo įrangos techninės specifikacijos, civilinių aerodromų ir navigacijos įrenginių statybos arba rekonstrukcijos projektai bei statinių statybos ir rekonstrukcijos aerodromų apsaugos zonose projektai atitinka aviacijos saugumo reikalavimus, nustatytus teisės aktuose, reglamentuojančiuose aviacijos saugumą, ir teikia CAD direktoriui siūlymus dėl jų derinimo;

5.4.  pagal savo kompetenciją vykdo priežiūrą, kaip diegiama, naudojama ir prižiūrima aviacijos saugumo įranga;

5.5. Nacionalinės civilinės aviacijos saugumo mokymo programoje (toliau – NCASMP) nustatyta tvarka ir sąlygomis, vertina, ar asmuo atitinka oro uosto, vežėjo ar subjekto saugumo vadovui keliamus reikalavimus, nustatytus NCASMP, nustatyta tvarka organizuoja pokalbį su asmeniu ir CAD direktoriui teikia siūlymus dėl jo patvirtinimo, jei asmuo atitinka aviacijos saugumo vadovui keliamus reikalavimus;

5.6. NCASMP nustatyta tvarka ir sąlygomis vertina, ar asmuo, kuris siekia būti patvirtintas aviacijos saugumo instruktoriumi, subjektas, siekiantis vykdyti nuotolinius aviacijos saugumo mokymus, atitinka nustatytus reikalavimus ir CAD direktoriui siūlo patvirtinti aviacijos saugumo instruktoriumi ar subjektu, vykdančiu nuotolinius aviacijos saugumo mokymus bei organizuoja šio asmens, subjekto duomenų talpinimą (atnaujinimą) Įstaigos interneto svetainėje;

5.7. pagal savo kompetenciją vertina, ar nepriklausomas tikrintojas atitinka Lietuvos transporto saugos administracijos nustatytus Europos Sąjungos nepriklausomam tikrintojui keliamus reikalavimus bei organizuoja duomenų apie nepriklausomus tikrintojus talpinimą Įstaigos interneto svetainėje bei duomenis apie juos įveda į Sąjungos tiekimo grandinės saugumo duomenų bazę;

5.8. vertina ir derina oro uosto nekontroliuojamosios zonos, kontroliuojamosios zonos, riboto patekimo zonos, riboto patekimo zonų svarbiausių dalių ir atribotosios oro uosto zonos ribas;

5.9. vertina, kokius mokymus pripažinti aviacijos saugumo instruktorių kvalifikacijos tobulinimui ir siūlo CAD direktoriui informaciją apie šiuos mokymus skelbti Įstaigos interneto svetainėje, prireikus organizuoja aviacijos saugumo instruktorių žinių atnaujinimą;

5.10. analizuoja siūlomus mokymus Europos Sąjungos aviacijos saugumo tikrintojams ir siūlo CAD direktoriui patvirtinti jų sąrašą bei patvirtintą sąrašą skelbia Įstaigos interneto svetainėje;

5.11. pagal savo kompetenciją tikrina ir vertina Įstaigos patvirtinto aviacijos saugumo instruktoriaus vedamus mokymus bei CAD direktoriui teikia siūlymus dėl šio instruktoriaus teisės dėstyti ribojimo ar panaikinimo;

5.12. pagal savo kompetenciją rengia medžiagą Nacionalinės civilinės aviacijos saugumo komisijos posėdžiui su Įstaigos veikla susijusiais klausimais;

5.13. vertina, ar ūkio subjektai atitinka reguliuojamam subjektui ar žinomam siuntėjui keliamus reikalavimus ir Įstaigos direktoriui siūlo suteikti reguliuojamo subjekto ar žinomo siuntėjo statusą bei jų duomenis skelbia į Įstaigos interneto svetainėje ir į Sąjungos tiekimo grandinės saugumo duomenų bazę;

5.14.  Europos Sąjungos teisės aktuose, reglamentuojančiuose aviacijos saugumą ir Nacionalinėje civilinės aviacijos saugumo programoje (NCASP) nustatyta tvarka ir sąlygomis rengia ir teikia CAD direktoriui siūlymus informuoti Europos Komisiją apie:

5.14.1. pradėtas taikyti griežtesnes priemones, nei nustatyta NCASP, kai Lietuvos Respublikos Vyriausybė nustato vidutinį, aukštą arba aukščiausią grėsmės lygį, išskyrus atvejus, kai atitinkamos priemonės tam tikrą laikotarpį taikomos tik konkrečiam skrydžiui;

5.14.2. trečiosios šalies reikalaujamas priemones, susijusias su skrydžiais iš Lietuvos Respublikos oro uosto į arba per tą trečiąją šalį, jei tos priemonės skiriasi nuo Reglamento (EB) Nr. 300/2008 4 straipsnyje nurodytų bendrųjų pagrindinių standartų, išskyrus atvejus, kai taikomos atitinkamos priemonės pagal Reglamento (EB) Nr. 300/2008 6 straipsnį arba trečiosios šalies reikalavimas susijęs tik su konkrečiu skrydžiu tam tikrą laikotarpį;

5.14.3. apie keleivius, rankinį bagažą ir krovinių skyriuje vežamą bagažą kuriems netaikomos patikrinimo procedūros;

5.15.  NCASP nustatyta tvarka ir sąlygomis rengia ir teikia CAD direktoriui siūlymus informuoti Europos civilinės aviacijos konferenciją apie asmenis, kurie:

5.15.1. siekiant užtikrinti bendrą interesą, gali konsultuoti saugumo klausimais;

5.15.2. neteisėtos veikos, susijusios su civiline aviacija, atveju koordinuoja atsakomųjų veiksmų taikymą ir (ar) laikymąsi.

5.16  NCASP nustatyta tvarka ir sąlygomis rengia ir teikia CAD direktoriui siūlymus informuoti Tarptautinę civilinės aviacijos organizaciją:

5.16.1. apie asmenis, kurie Lietuvos Respublikoje gali priimti ir (ar) perduoti informaciją apie atitinkamą grėsmę civilinei aviacijai;

5.16.2. apie neteisėtos veikos, susijusios su civiline aviacija, atvejus;

5.17. Jeigu paaiškėja, kad prieš orlaivio išskridimą nebuvo taikomos NCASP nurodytos aviacijos saugumo priemonės, praneša apie tai valstybės, į kurią orlaivis skrenda, atitinkamai įgaliotai institucijai;

5.18. nagrinėja ir derina užsienio valstybių kreipimąsi leisti skrydžiuose iš Lietuvos Respublikos oro uostų tų užsienio valstybių teisėsaugos, saugumo ir gynybos institucijų pareigūnams vežti ginklus civilinio orlaivio keleivių salone, atsižvelgiant į oro uoste skrydžius vykdančių užsienio valstybių vežėjo pažymėjimą turinčių vežėjų saugumo programas;

5.19. pagal savo kompetenciją bendradarbiauja su Europos Sąjungos institucijų, užsienio valstybių nacionalinių civilinės aviacijos priežiūros institucijų bei tarptautinių organizacijų, valstybinių institucijų ir įstaigų atstovais;

5.20. pagal savo kompetenciją nagrinėja skundus, prašymus, siūlymus ir kitokio pobūdžio raštus ir rengia atsakymus į juos;

5.21. pagal savo kompetenciją dalyvauja rengiant teisės aktų projektus, teikia siūlymus ir pastabas dėl teisės aktų rengimo ar keitimo;

5.22. pagal savo kompetenciją nagrinėja Europos Sąjungos institucijų ir tarptautinių organizacijų rengiamų teisės aktų projektus, rengia jiems pastabas bei pasiūlymus ir teikia jas Skyriaus vadovui;

5.23. pagal savo kompetenciją bei suteiktus įgaliojimus atstovauja Įstaigai Europos Sąjungos institucijų ir tarptautinių organizacijų (ICAO, Eurokontrolės, ECAC) darbo organų susitikimuose, valstybės ar savivaldybės institucijose ar įstaigose, dalyvauja komitetų, komisijų veikloje, seminaruose, konferencijose ir kituose renginiuose civilinės aviacijos klausimais;

5.25. pagal suteiktus įgaliojimus dalyvauja kitų Įstaigos padalinių vykdomuose patikrinimuose, audituose, bandymuose.

5.26. laikinai nesant kitų Skyriaus darbuotojų (dėl atostogų, ligos, komandiruotės ar panašių priežasčių), direktoriaus įsakymu arba Skyriaus vadovo pavedimu, juos pavaduoja ir vykdo jų funkcijas;

5.27. pagal kompetenciją vykdo kitus Skyriaus vadovo nenuolatinio pobūdžio pavedimus tam, kad būtų pasiekti Įstaigos strateginiai tikslai ar įgyvendinti Skyriui keliami uždaviniai.

**III SKYRIUS**

**DARBUOTOJO TEISĖS**

6. Vyriausiasis specialistas turi teisę:

6.1. turėti savo darbo vietą ir ryšio priemones;

6.2. kopijuoti dokumentus, jeigu tai nėra Įstaigos komercinė, profesinė ar tarnybinė paslaptis;

6.3. gauti darbo funkcijoms vykdyti reikalingą informaciją ir duomenis iš kitų Įstaigos struktūrinių padalinių ir atskirų darbuotojų;

6.4. vykdydamas priežiūrą:

6.4.1. tikrinti asmens duomenis;

6.4.2. priežiūros tikslais patekti į visas reikiamas tikrinamų subjektų patalpas ir teritoriją;

6.4.3. reikalauti, kad subjektai pateiktų visą reikalingą informaciją (dokumentus, vaizdo, garso įrašus ir kt.), susijusią su veiklos auditais, įgyvendinimo patikrinimais, bandymais ir tyrimais;

6.4.4. raštu, fotografavimo, elektronine arba kita forma fiksuoti tikrinamą veiką, tvarką arba įrangą, jei tam neprieštarauja kiti teisės aktai.

**IV SKYRIUS**

**DARBUOTOJO ATSAKOMYBĖ**

7. Vyriausiasis specialistas už jam priskirtų pareigų ir funkcijų nevykdymą arba netinkamą vykdymą atsako Lietuvos Respublikos ir įstaigos vidaus teisės aktų nustatyta tvarka.

*Susipažinau ir įsipareigoju juos vykdyti*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*(vardas, pavardė, parašas, data)*